Donald Trump s-a confruntat, luni, cu termenul limită pentru depunerea unei garanții care acoperă o hotărâre civilă, într-un caz din statul New York, după ce un judecător a constatat că și-a supraestimat valoarea activelor.
Averea netă a lui Donald Trump a ajuns la 6,5 miliarde de dolari
În fața termenului limită pentru a depune o garanție de peste 500 de milioane de dolari într-un proces de fraudă din New York, o Curte de Apel i-a aruncat un colac de salvare, reducând suma pe care ar trebui să o plătească, la 175 de milioane de dolari. O sumă despre care fostul președinte a spus că o va acoperi.
Fuziunea care l-a făcut mai bogat cu 4 miliarde pe fostul președinte
Aproximativ în același timp, compania sa de social media, Trump Media & Technology Group, a încheiat un proces de fuziune de 29 de luni. Asta înseamnă că acțiunile, în valoare de miliarde de dolari, sunt acum oficial ale lui Trump, subliniază Bloomberg.
În total, averea sa a crescut cu peste 4 miliarde de dolari. Asta înseamnă că, pentru prima dată, Donald Trump s-a alăturat celor mai bogați 500 de oameni din lume în Indexul Bloomberg al miliardarilor, având o avere de 6,5 miliarde de dolari.
"Avem o companie grozavă și suntem foarte onorați", a declarat Eric Trump, vicepreședinte executiv al Organizației Trump, într-un comunicat.
Trump, în vârstă de 77 de ani, a fost bogat toată viața.
Averea lui, care a atins, anterior, vârful de 3,1 miliarde de dolari, a constat în mare parte din proprietăți imobiliare, a căror valoare ar fi fost supraestimată de el și de compania sa, timp de mai bine de un deceniu. pentru a beneficia de împrumuturi mai avantajoase.
Așa cum stau lucrurile acum, nu poate profita de profitul extraordinar în urma fuziunii Trump Media cu Digital World Acquisition Corp., deoarece acțiunile sale sunt blocate timp de aproximativ șase luni.
Cota de 58% deținută de Trump este evaluată la 3,9 miliarde de dolari
Acțiunile DWAC s-au închis luni la 49,95 USD, în creștere cu aproximativ 185% de la începutul anului. Cota de 58% deținută de Trump în companie este evaluată la 3,9 miliarde de dolari.
Finalizarea fuziunii, care a depășit unele obstacole, inclusiv o investigație și o înțelegere cu Comisia pentru Valori Mobiliare și Burse din SUA și procese intentate de directori și investitori, va face ca acțiunile sale să fie incluse în calculul Bloomberg al averii lui Trump.
Trump, care vrea să revină la Casa Albă, este acum aproximativ la fel de bogat Joe Ricketts, Gordon Getty și Tony James, conform indicelui Bloomberg, care calculează averea lui Trump din 2015.
Cifra, care a fost constant sub estimările lui Trump, se bazează pe dezvăluirile etice necesare candidaților la președinție, pe dosarele publice legate de deținerile imobiliare și raportarea personalului.
Cale liberă spre Casa Albă
La începutul lunii martie, Nikki Haley și-a anunțat retragerea din cursa pentru Casa Albă, o decizie care îi va asigura fostului preşedinte Donald Trump nominalizarea republicană şi o nouă confruntare cu Joe Biden.
Nikki Haley nu îşi va anunţa susţinerea faţă de Donald Trump, dar îl va încuraja pe acesta să câştige sprijinul votanţilor republicani şi independenţi care au susţinut-o pe ea. Donald Trump avea cvasi-asigurată o reeditare a competiţiei cu Joe Biden după victoria triumfală în 14 din cele 15 state – printre care California, Texas, Carolina de Nord şi Alaska – în care s-au desfăşurat deja alegeri primare.